Proiect

|  |  |  |
| --- | --- | --- |
|  |  |  |

GUVERNUL REPUBLICII MOLDOVA

 **H O T Ă R Â R E nr.\_\_\_\_**

**din 2022**

**Chişinău**

**cu privire la eliberarea grâului alimentar din rezervele de stat**

**în vederea împrospătării cu decalaj în timp**

 În temeiul art. 3 alin. (1) lit. a) și art. 10 alin. (2) lit. c) și alin. (3) din Legea nr. 104/2020 cu privire la rezervele de stat și de mobilizare (Monitorul Oficial al Republicii Moldova, 2020, nr. 178–179, art. 332), Guvernul HOTĂRĂȘTE:

 **1.** Se autorizează Agenţia Rezerve Materiale să elibereze din rezervele de stat, în vederea împrospătării cu decalaj în timp, cantitatea de 1300 tone de grâu alimentar, roada anului 2018, agenților economici, în bază de contract, după forma și în modul stabilit de Codul Civil al Republicii Moldova nr. 1107/2002, cu prezentarea de către aceștia a unei garanţii bancare sau financiare, cuantumul căreia va asigura cantitatea de bunuri scoasă din stocuri, în condițiile lipsei datoriilor față de rezervele de stat.

**2.** Agenţia Rezerve Materiale va asigura desfășurarea procedurilor de identificare a agenților economici autohtoni – beneficiari finali de grâu alimentar eliberat din rezervele de stat, prioritar fiind producătorii de pâine, panificație și produse de morărit, iar în lipsa cererii din partea acestora – tuturor agenților economici solicitanți, cu respectarea principiului concurenței.

**3.** Restituirea grâului alimentar eliberat din rezervele de stat se va efectua din roada anului curent, în aceeași cantitate şi de aceeaşi calitate, indiferent de oscilarea preţurilor, până la data de 1 (unu) noiembrie 2022.

**4.** Controlul asupra executării prezentei hotărâri se pune în sarcina Ministerului Afacerilor Interne.

 **5.** Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU Natalia GAVRILIȚA**

**Contrasemnează:**

**Ministrul afacerilor interne Ana REVENCO**

**Ministrul agriculturii, dezvoltării**

**regionale şi mediului Viorel GHERCIU**